སྔོན་གླེང་ཚིག་གསུམ། ཁོ་བོས་བྲིས་པའི་སྙན་ངག་ཐར་ཐོར་ཁག་ཅིག་ཕྱོགས་བསྡོམས་བྱས་པའི་དེབ་ཆུང་༼གངས་ལྷ་སྒེག་མོའི་སྤྱན་ཆབ༽དང༌། ༼གངས་ལྷ་སྒེག་མོའི་ངུ་རྒྱངས༽འདི་གཉིས། གྲོགས་པོ་འགའ་ཞིག་གིས་སྔ་ཕྱིར་བརྒྱུད་སྐུལ་གནང་བས་སེམས་ཤུགས་བསྐྱར་མ་ཞིག་འཕར་ནས་གློག་ཀླད་དུ་བསྡེབས་སྒྲིག་བྱས་པ་ཡིན། དེང་སང་གད་སྙིགས་ལྕགས་སྒམ་དང་ནོར་གླིང་ཁྱི་རྔ་ཡན་ཆད་ལ་སྙན་རྩོམ་དེབ་ཆུང་གིས་ཁྱབ་པའི་རྐྱེན་གྱིས་ཀློག་པ་པོ་མང་ཆེ་བ་ཞིག་སུན་སྣང་སྐྱེས་པའི་སྒང་དུ་མཁྲིས་པའི་ནད་ལ་ཞག་རྩིའི་ཞལ་ཏོག་ལྟར་འཚམས་པོ་རང་ཞིག་ཡོད་མེད་མི་ཤེས་མོད། གཅིག་བྱས་ན་བྱ་མེད་སར་ཀུ་རུས་ནམ་ཚོད་གཟུང་བའི་དཔེ་ལྟར། འཛམ་གླིང་རྒྱལ་ཁམས་གང་སར་ཡོད་པའི་བོད་ཀྱི་རྩོམ་རིག་སྤྱི་དང་ལྷག་པར་སྙན་ཚིག་ལ་དོ་སྣང་གནང་མཁན་མི་ཉུང་བ་ཞིག་ལ་ནད་ཐོག་སྨན་དང༌། དུས་ཐོག་ཆར་པའི་དཔེ་ལྟར། སྐབས་དང་དུས་ལ་འཁེལ་བའི་རྩོམ་དཔེར་གཟིགས་ས་ཞིག་ཏུ་འགྱུར་སྲིད་ཀྱང་སྙམ། སྙན་རྩོམ་འདི་དག་ཕལ་ཆེ་བ་དེ་སྔོན་དུས་དེབ་ཐོག་བཏོན་ཟིན་པ་ཤ་སྟག་ཡིན་ཞིང༌། དེ་དག་ལས་ཕལ་ཆེ་བ་ཞིག་ལ་ཀློག་པ་མི་ཉུང་བ་ཞིག་གིས་ཡིག་ངག་ཅི་རིགས་པའི་ཐོག་ནས་དགའ་གསུ་ཐོབ་མྱོང་བས། ཨ་ཁུ་སྟོན་པ་དོང་ཁ་ནས་ཐེངས་གཉིས་འཕག་པའི་གཏམ་རྒྱུད་ལྟར། སླར་ཡང་ཕྱོགས་བསྒྲིགས་ཀྱིས་དེབ་ཆུང་བེ་རི་འཇིགས་མེད་ཀྱི་སྙན་རྩོམ་དེབ་ཕྲེང་༼གངས་ལྷ་སྒེག་མོའི་སྤྱན་ཆབ་༽༡༩༩༦་་་༢༠༠༠དང༌། ༼གངས་ལྷ་སྒེག་མོའི་ངུ་རྒྱངས༽ ༢༠༠༡་་་༢༠༠༥ཞེས་བཏགས་ནས་བཏོན་ཁུལ་བྱས་པ་ཡིན། སྙན་ངག་ནི་རྩོམ་པ་པོའི་བསམ་བློའི་འོག་འགྱུ་དང་འགྲོགས་པའི་སྒྱུ་རྩལ་ཙམ་ཞིག་ཡིན་པས། གལ་ཏེ་མི་སྣ་སུ་ཞིག་གི་སྐྱོན་མཚང་དང་འབྲེལ་བའི་ངན་སྲོལ་ཐེར་འདོན་བྱུང་ཡོད་ན་དགོངས་དག་ཞུ་རྒྱུ་ལས། རྩོམ་པ་པོ་ལ་སྐུ་སྲུང་དང་དམག་སྡེ་གང་ཡང་མེད་པས་མཚོན་ཆའི་གཡུལ་སར་ནམ་ཡང་ཞུགས་རྩིས་མེད། སྙན་ངག་པ་ཤི་གསོན་གྱི་འགག་འཕྲང་གང་དུ་སླེབས་ཀྱང་སྨྱུ་གུ་འདི་ཉིད་ལ་མཚོན་ཆ་རང་གི་འདུ་ཤེས་བཟུང་ནས་བསམ་བློའི་གཡུལ་སར་ཞུགས་རྒྱུ་ལས་ཁ་གཡང་དང་བསྟོད་བསྔགས་ཀྱི་འཇའ་རིས་ལ་ནམ་ཡང་འཇུ་རྩིས་མེད། སྙན་ངག་ནི་སྒྱུ་རྩལ་བའི་སྟོང་འཆར་གྱི་རི་མོ་དང་འདྲེས་པའི་སྣང་བརྙན་ཙམ་ཡིན་པས་མིག་མཐོང་ལག་ཟིན་གྱི་བདེན་དཔང་དགོས་པའི་ངེས་པའང་མེད་ལ། སྙན་ངག་པའི་ཚོར་བའི་གཡང་ས་དང་སྨྱུ་གུའི་མཚོནརྩེར་མཆོང་ནུས་མཁན། གསེར་སྒྲོམ་རྒྱབ་ཏུ་ཁུར་བའི་གླང་ཆེན་གྱི་རུ་བསྟར་བསྒྲིགས་མཁན་སུ་ཞིག་ཡོད་ནའང་དེ་དག་ལ་ཕྱིར་ཀྱེད་དང་གཡོལ་ཐབས་དགོས་དོན་གང་ཡང་མེད། དེབ་འདིའི་ནང་གི་སྙན་ཚིག་མང་པོ་ཞིག་ལ་ཀློག་པ་པོ་མི་ཉུང་བ་ཞིག་གིས་སྔ་ཕྱི་རིམ་བརྒྱུད་ཀྱིས་ཡིག་ངག་གཉིས་ཐོག་ནས་ལེགས་གསོལ་གྱི་ཁ་གཡང་དང་བསྔགས་བརྗོད་ཐེངས་མང་འབྱོར་པའི་མ་ཕྱི་ཁག་མི་ཉུང་བ་ཞིག་རང་ལག་ཏུ་ཡོད་ཀྱང༌། རེ་ཞིག་དེ་དག་དེབ་ཆུང་འདིའི་ཐོག་བཀོད་མེད། ཁ་ཐེབས་མེད་པའི་གྲྭ་རྐྱང་ཉམ་ཆུང་ཞིག་གིས་སྟོབས་འབྱོར་ཁ་དྲག་དབང་ཤུགས་བཙན་པོའི་སྐྱེ་བོ་སུ་ཞིག་ཀྱང་མགུ་བ་བསྐྱེད་པའི་རེ་སྟོང་གི་རྨི་ལམ་ནམ་ཡང་གཏོང་ཐབས་མི་འདུག་པས། དེ་བས་དེབ་ཆུང་འདི་ཉིད་རིགས་མཐུན་ཉམ་ཆུང་ཐོས་པས་ཕྱུག་པའི་ཀློག་པ་པོ་ཚོར་ལེགས་སྐྱེས་སུ་ཕུལ་བ་ལྟར་བརྩེ་གཟིགས་གནང་ཞུ་དང༌། ལེགས་ཉེས་བླང་དོར་གྱི་དགོངས་འཆར་ཡང་ངེས་གནང་མཛད་རོགས། ཁ་དྲོ་བཀྲ་ཤིས། བེ་རི་འཇིགས་མེད་ཀྱིས་ 2005/12/15/ ཉིན་བྲིས། ཐུགས་རྗེ་ཆེ་ཞུ། ༼གངས་ལྷ་སྒེག་མོའི་སྤྱན་ཆབ་༽འདི་བཞིན་གློག་ཀླད་དུ་འཇུག་མཁན་དང་ཞུ་དག་གནང་མཁན་སོགས་འབྲེལ་ཡོད་ལྟོས་བཅས་ཀུན་ལའང་ཐུགས་རྗེ་ཆེ་ཞུ་རྒྱུ་ཡིན། གངས་ལྷ་སྒེག་མོའི་ངུ་རྒྱང༌། རྩོམ་པ་པོ། བེ་རི་འཇིགས་མེད་དབང་རྒྱལ། གློག་ཀླད་དུ་འཇུག་མཁན། ཐུབ་བསྟན་དང་བདེ་སྐྱིད། ཞུ་དག་གཏོང་མཁན། སྟག་བུ་ནམ་མཁའ། རོང་པོ་དཀོན་མཆོགདཔལ་ལྡན་རྣམ་རྒྱལ། བསོད་ནམས་རྡོ་རྗེ། རྒྱབ་ཤ་ཇུས་འགོད་པ། ཕུན་བཀྲ། པར་ངོས་ཇུས་འགོད་པ། བེ་རི་འཇིགས་མེད། དཔེ་བསྐྲུན་བྱ་ཡུལ། ལྡི་ལི་ཨ་ཆ་ན་པར་ཁང༌། པར་གཞི་དང་པོ། སྤྱི་ལོ་ ༢༠༠༥ ལོར་བསྒྲིགས། པར་ཐེངས་དང་པོ། ༢༠༠༦ ལོ་ཟླ་བ ༡ ནང་བརྒྱབ། འདོན་ཐེངས་དང་པོ་ཚར་གྲངས ༥༠༠ ཐམ་པ། དེབ་རེར། ཧིན་སྒོར་༥༠ ཨ་སྒོར་ ༢བེ་རི་འཇིགས་མེད་ཀྱི་སྙན་རྩོམ་དེབ་ཕྲེང་གསུམ་པ། གངས་ལྷ་སྒེག་མོའི་ངུ་རྒྱང༌། རྩོམ་པ་པོ། བེ་རི་འཇིགས་མེད་དབང་རྒྱལ། ༢༠༠༡ ། ༢༠༠༥